Balkani tal-Punent Fil-kuntest tal-Komunikazzjoni tal-Kummissjoni tas-6 ta' Frar 2018, il-Kunsill Ewropew: jistenna b'interess is-Summit UE-Balkani tal-Punent li għandu jsir f'Sofia fis-17 ta' Mejju 2018, li huwa mistenni jiffoka fuq ir-riaffermazzjoni tal-prospettiva Ewropea tar-reġjun, il-varar ta' inizjattivi konkreti u viżibbli biex tittejjeb il-konnettività fiżika u umana fir-reġjun u mal-UE u l-eżami ta' kif jista' jkun hemm kooperazzjoni aħjar dwar sfidi komuni bħas-sigurtà u l-migrazzjoni; jikkonferma li t-tkabbir ser jiġi indirizzat mill-Kunsill f'Ġunju. Azzjonijiet mit-Turkija fil-Lvant tal-Mediterran u l-Baħar Eġew Il-Kunsill Ewropew jikkundanna bil-qawwa l-azzjonijiet illegali kontinwi tat-Turkija fil-Lvant tal-Mediterran u fil-Baħar Eġew u jissottolinja s-solidarjetà sħiħa tiegħu ma' Ċipru u l-Greċja. Filwaqt li jfakkar fil-konklużjonijiet tiegħu ta' Ottubru 2014 u fid-Dikjarazzjoni tal-21 ta' Settembru 2005, il-Kunsill Ewropew jappella urġentement lit-Turkija biex twaqqaf dawn l-azzjonijiet u tirrispetta d-drittijiet sovrani ta' Ċipru li jesplora u jisfrutta r-riżorsi naturali tiegħu f'konformità mad-Dritt tal-UE u dak Internazzjonali. F'dan il-kuntest, ifakkar fl-obbligu tat-Turkija li tirrispetta d-Dritt Internazzjonali u r-relazzjonijiet tajba bejn il-ġirien, u tinnormalizza r-relazzjonijiet mal-Istati Membri tal-UE kollha inkluż ir-Repubblika ta' Ċipru. Il-Kunsill Ewropew esprima t-tħassib serju tiegħu dwar id-detenzjoni kontinwa ta' ċittadini tal-UE fit-Turkija, inkluż żewġ suldati Griegi, u jappella għal soluzzjoni malajr u pożittiva ta' dawn il-kwistjonijiet fi djalogu mal-Istati Membri. Il-Kunsill Ewropew ser jibqa' impenjat f'dawn il-kwistjonijiet. Ara l-paġna tal-laqgħa